《哭家西谷侍御》
清代·刘岩

我本江东产，君乃渭北人。二纪聚京国，情若同胞亲。

两家有娇儿，盈盈掌中珍。齿发过半百，得嗣皆艰辛。

惓言双稚子，永好为弟昆。君魂游泰岱，輀车返西秦。

我儿泣呱呱，君儿泪沄沄。婴孩离且痛，何况我与君。

生别且不忍，何况死生分？

作者简介：（?—1716）江苏江浦人，原名枝桂，字大山，号无垢。康熙四十二年进士，官编修，以戴名世《南山集》案牵连，隶籍旗下。幼敏慧，以善弈名。工诗文，持论有道学气。有《大山诗集》、《拙修斋稿》、《匪莪堂文集》等。